دبئی/ ریاض: پاکستان مسلم لیگ نا قائد نواز شریف ہرا داوخت آ دبئی ٹی ءِ او ہندا ہفتہ ٹی سعودی عرب آ کاہک‘ ہراڑے او اہم انگا شخصیت آتتون اوڑدہی کیک۔ پاکستان مسلم لیگ نا قائد ومسکوہی وزیراعظم نواز شریف ہرا بھلا عئید آن مست لندن آن دبئی آ بسوسس‘ ہراڑے او مسکوہی صدر آصف علی زرداری تون اوار کیہی اہم انگا شخصیت آتتون اوڑدہی ہم کرے و پاکستان نا سیاسی آخبت نا بابت اہم ءُ فیصلہ ہم کننگا‘ داسہ شریف خاہوت نا حوالی نا رد اٹ مسکوہی وزیراعظم نواز شریف دا ہفتہ ٹی دبئی آن سعودی عرب آ کاہک ہراڑے او ہفتہ اس رہینگک‘ حوالی نا رد اٹ نوازشریف سعودی عرب اٹ رہینگ ناوخت آ عمرہ ہم کیک وخت اس کہ سعودیہ نا اہم انگا شخصیت آتتون اوڑدہی ہم کیک ہرادے مہالو آن پک کننگانے‘ حوالی نا رد اٹ سعودی عرب نادورہ نا وخت آ مریم نواز ہم تینا باوہ تون اوار مریک۔یات سلے کہ دبئی ٹی نواز شریف ناکماشی ٹی پارٹی راہشون تا سلابتی دیوان اٹ ہندا تُو اٹ ن لیگ نا گچین کاری مہم نا بناءِ کننگ نا فیصلہ کننگانے و دا بابت مریم نواز ءِ اہم ٹاسک تننگانے۔ ایلو کنڈ آ مسلم لیگ ن نا قائد میاں نواز شریف بروک آ لس گچین کاری تا بابت پارٹی نا سینئر سرکڑدہ غاتے پرمان کرینے ہراٹی او پارینے کہ گچین کاری تیکن پارٹی نا بیانیہ ءِ ورنا تے مون آ تخسا جوڑ کننگے وخت اس کہ پارٹی سرکڑدہ غاک ہندا تُو اٹ گچین کاری مہم نا بناءِ کننگ و نوازشریف نا وطن آ پدی بننگ آ جم وجوش اٹ بخیر کننگ نا فیصلہ ہم کرینو۔ مسلم لیگ ن نا سرکڑدہ غاتا دبئی ٹی آخبت نا سیاسی حکمت عملی برجاءِ‘ نواز شریف ناکماشی ٹی دیوان تے ٹی سیاسی وکانودی امور تیا سلاہ کننگا۔ ن لیگ نا پارٹی سرکڑدہ غاک فیصلہ کرینو کہ قائد ن لیگ نواز شریف ءِ وطن آ پدی بننگ آ جم وجوش اٹ بخیر کننگک۔
(آن لائن)
